Dora de Pédery-Hunt

Dora de Pédery-Hunt, nada en Budapest o 16 de novembro de 1913 e finada en Toronto o 29 de setembro de 2008, foi unha escultora e deseñadora de moedas e medallas húngaro-canadense.

Pédery-Hunt foi a primeira muller canadense en deseñar un retrato dun monarca nas moedas do Canadá —o de Isabel II entre 1990 e 2003—; a segunda foi Susanna Blunt.

 Traxectoria 

Dora de Pédery naceu en Budapest en 1913, filla do científico e pianista Atila de Pédery e da súa esposa Emilia.Macdonald, C. S. (1997). A Dictionary of Canadian Artists. Vol. 1. (5ª ed.). Canadian Paperbacks Pub., Otava. Páxinas 609a-611a. ISBN 0-919554-21-0 

Dora estudou inicialmente Física, Medicina e Arquitectura, antes de elixir a arte como vocación aos 24 anos. Durante seis anos formouse na que hoxe é a Universidade Húngara de Belas Artes de Budapest, con profesores como Elek Lux, Béla Ohmann e József Reményi. En 1943 acadou o seu diploma de Mestría en Escultura."Member Profile: Dora De Pedery-Hunt". Ontario Society of Artists.

Logo da ocupación de Hungría por parte da Alemaña nazi en marzo de 1944, a súa familia decidiu fuxir cara ao oeste, a Helmstedt, Alemaña, temendo o avance soviético desde o leste. Oito meses despois, chegaron a Hannover, onde o seu pai atopou traballo, aínda non tardou en caer en mans das forzas aliadas.Martin, S. (2008). 

En 1948 Dora emigrou ao Canadá.Hargittay, C. (2006).  Chegou a Toronto e alí traballou como ama de chaves dunha familia durante un ano. Logo foi profesora de Arte nun instituto, traballo para o que percorría diariamente oito quilómetros a pé. Tamén realizou traballos esporádicos como pintar deseños en mobles infantís, limpar estudios de artistas e facer adornos de Nadal para amigos e para tendas de agasallos".

En 1949 casou con Vela Hunt, un xornalista húngaro a quen coñecera xa na súa etapa de Hannover. A parella divorciouse en 1961.

Dora de Pédery-Hunt morreu en Toronto como consecuencia do cancro colorrectal que padecía, o 29 de setembro de 2008, aos 94 anos. Foi sepultada no Cemiterio e Crematorio Municipal de Toronto."Dora de Pédery-Hunt". Findagrave.com 

 Obra 
{{Cita centrada|Talvez, despois de todo, estas limitacións sexan necesarias. As miñas medallas son o resultado dunha boa loita contra elas, e á fin polo menos podo lembrar unha batalla librada con valentía.— Dora de Pédery-Hunt.}}

Logo do seu matrimonio, Dora de Pédery-Hunt dedicou os sete anos seguintes a esculpir na mesa da súa cociña. En 1956 realizou un gran retrato en pedra artificial de Frances Loring, a súa amiga e colega escultora, que presentou á Exposición Nacional Canadense. Alí viuno Alan Jarvis, tamén escultor e director da Galería Nacional do Canadá, quen xogou un papel fundamental na súa adquisición para unha colección permanente desa entidade.

A partir de entón, Dora de Pédery puxo o foco na produción de esculturas a pequena escala e de medallas. Animada por Jarvis, solicitou unha axuda do Consello das Artes do Canadá e en 1958 recibiu unha bolsa para estudar as medallas expostas en diversas galerías, museos e catedrais de Europa. Ao seu regreso a Toronto, decidiu centrarse na arte da medalla, e a súa primeira encarga foi unha medalla do Consello das Artes do Canadá outorgada á excelencia nas artes, as humanidades e as ciencias sociais. En 1961 creou tamén un medallón de bronce fundido de dez centímetros de diámetro no que xuntou motivos da música, a danza, a literatura, a pintura e a escultura.

En 1963, foi elixida membro da Sociedade de Artistas de Ontario. Foi tamén membro fundadora da Academia Canadense do Retrato e da Sociedade de Arte da Medalla do Canadá.Canadian Coin News. 11 de vovembro de 2008. Trajan Publishing. Páxina 10. Durante vinte e cinco anos, representou o Canadá como delegada ante a Federación Internacional da Medalla de Arte (FIDEM),Cuhaj, G. (2008).  á que estaba afiliada desde 1965.Newbigging, D. (2008). Tamén foi elixida membro da Sociedade de Escultores do Canadá en 1953,"Past Members". Sculptors Society of Canada / Société des Sculpteurs du Canada. da Real Academia Canadense das Artes en 1967,"Members since 1880". Royal Canadian Academy of Arts / Académie Royale des Arts du Canada. da Sociedade Húngara de Artes Aplicadas e da Asociación Feminina Húngara de Belas Artes.

Á parte da súa traxectoria como creadora, tamén se dedicou á docencia, como profesora de escultura na Northern Vocational School de Toronto (1949-1960), na Women's Art Association (1956) e no Ontario College of Art (1957).

Entre as súas obras máis recoñecibles está a creación da efixie da raíña Isabel II que se utilizou para os anversos de todas as moedas canadense desde 1990 ata 2003,Cross, W. K. (2006). Canadian Coins, A Charlton Standard Catalogue (60ª ed.). The Charlton Press, Toronto. Páxina 75. ISBN 0-88968-297-6Cross, W. K. (2006). A Charlton Standard Catalogue, Canadian Coins, 60ª Ed. The Charlton Press, Toronto. Páxina 75. ISBN 0-88968-297-6 rompendo a anterior tradición de utilizar na moeda canadense o mesmo retrato que o que caracterizaba a moeda británica.

Pola súa banda, Canada Post utilizou o deseño da súa medalla de Donald Alexander Smith para un selo postal con valor de seis centavos."Sir Donald Alexander Smith, 1820-1914 - 6 cents 1970 - Canadian stamp". Stampsandcanada.com

Ao longo da súa carreira, Dora de Pedery deseñou máis de 600 medallas, ademais dunha serie de pequenas esculturas de bronce conmemorativas de heroes e de heroínas canadenses. Parte da súa obra pode verse elas coleccións de máis de 70 museos e institucións de todo o mundo, entre eles a Galería Nacional de Arte do Canadá, os Gabinetes Reais de Medallas da Haia e de Bruxelas, o Museo Británico e o Instituto Smithsoniano."Dora de Pedery-Hunt". The British Museum."Dora de Pédery-Hunt Fonds, 1920-1987 ". Smithsonian Institution.

 Recoñecementos 

 1967: Medalla do Centenario do Canadá.
 1974: Oficial da Orde do Canadá."Mrs. Dora de Pedery-Hunt". The Governor General of Canada.
 1983: Doutor honorario da Universidade York, de Toronto.
 2003: Premio Sanford Saltus de Medalla, da American Numismatic Society."The Saltus Medal Award ". American Numismatic Society.

 Notas 

 Véxase tamén 

 Bibliografía 

 Cuhaj, G. (2008). "Dora de Pedery-Hunt, Canadian sculptor, 1913-2008". En Numismatic News. 14 de outubro.
 Hargittay, C. (2006). "de Pédery-Hunt, Dora". En The Canadian Encyclopedia.
 Martin, S. (2008). "Sculptor who loved making medals put the Queen on Canada's coinage". En The Globe and Mail. 4 de outubro.
 Newbigging, D. (2008). "In memoriam 2008: Dora Pédery-Hunt". International Art Medal Federation / Fédération Internationale de la Médaille d'Art.
 Scott, J. (2008). "I Remember: Dora de Pédery-Hunt". En The Globe and Mail''. 14 de outubro.

Categoría:Nados en 1913
Categoría:Nados en Budapest
Categoría:Deseñadores de moeda do Canadá
Categoría:Artistas de Hungría
Categoría:Artistas do Canadá
Categoría:Finados por cancro colorrectal
Categoría:Finados en 2008